

ประกาศเทศบาลตำบลปากน้ำท่าเรือ

เรื่อง มาตรการส่งเสริมความโปร่งใสในการจัดซื้อจัดจ้าง

------------------------------------------------

 ตามยุทธศาสตร์ชาติว่าด้วย การป้องกันและปราบปรามการทุจริตและประพฤติมิชอบ ประกอบกับการประเมินคุณธรรมความโปร่งใสในการดำเนินงานของหน่วยงานภาครัฐ (ITA) ประจำปี 2562 ได้กำหนดให้หน่วยงานของรัฐดำเนินการจัดทำมาตรการส่งเสริมความโปร่งใสในการจัดซื้อจัดจ้างที่เป็นแนวทางของหน่วยงาน เทศบาลตำบลปากน้ำท่าเรือ จึงได้กำหนดมาตรการส่งเสริมความโปร่งใสในการจัดซื้อจัดจ้าง ดังนี้

1. ให้เจ้าหน้าที่ปฏิบัติหน้าที่เกี่ยวกับการจัดซื้อจัดจ้าง ดำเนินการบันทึกขั้นตอนการจัดซื้อ จัดจ้างและการบริหารพัสดุภาครัฐ ให้เป็นไปตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ.2560 โดยดำเนินการในระบบเครือข่ายสารสนเทศของกรมบัญชีกลางผ่านระบบจัดซื้อจัดจ้างภาครัฐ (Thai Government procurement e-GP) ตามวิธีการที่กรมบัญชีกลางกำหนด ดังนี้

 (1) การจัดทำแผนการจัดซื้อจัดจ้าง

 (2) การจัดทำร่างขอบเขตของงานหรือรายละเอียดคุณลักษณะเฉพาะของพัสดุหรือรูปแบบรายการก่อสร้าง

 (3) การจัดทำรายงานขอซื้อขอจ้าง

 (4) การจัดทำรายงานผลการพิจารณา

 (5) ประกาศผลผู้ชนะการซื้อหรือการจ้าง

 (6) การทำสัญญา

 (7) การบริหารสัญญา

2. ห้ามมิให้เจ้าหน้าที่ซึ่งปฏิบัติหน้าที่เกี่ยวกับการจัดซื้อจัดจ้างแสวงหาผลประโยชน์หรือยอมให้ผู้อื่นอาศัยอำนาจหน้าที่ของตนแสวงหาผลประโยชน์จากการจัดซื้อจัดจ้าง

3. ให้เจ้าหน้าที่ซึ่งปฏิบัติหน้าที่เกี่ยวกับการจัดซื้อจัดจ้าง ปฏิบัติต่อผู้เสนอราคาทุกรายอย่างเท่าเทียมกัน เพื่อสนับสนุนการแข่งขันราคาอย่างเป็นธรรม

4. เมื่อมีการร้องเรียนเรื่องความไม่โปร่งใสหรือทุจริตต่อหน้าที่เกี่ยวกับการจัดซื้อจัดจ้างจะต้องมีการตรวจสอบข้อเท็จจริงให้แล้วเสร็จโดยเร็ว แล้วจึงแจ้งผลการดำเนินงานให้ผู้บังคับบัญชาและ ผู้ร้องเรียนทราบ

จึงประกาศให้ทราบโดยทั่วกัน

 ประกาศ ณ วันที่ มิถุนายน 2562

 (นายนิคม จุลเขต)

 นายกเทศมนตรีตำบลปากน้ำท่าเรือ